## Pravilnik o mjerilima za dodjelu i obnovu naziva referentnog centra ministarstva nadležnog za zdravstvo

### NN 77/2005 (27.6.2005.), Pravilnik o mjerilima za dodjelu i obnovu naziva referentnog centra ministarstva nadležnog za zdravstvo

# MINISTARSTVO ZDRAVSTVA I SOCIJALNE SKRBI

**1519**

Na temelju članka 107. stavka 5. Zakona o
zdravstvenoj zaštiti (»Narodne novine« broj 121/2003 i 48/2005) ministar
zdravstva i socijalne skrbi Republike Hrvatske donosi

## PRAVILNIK

### O MJERILIMA ZA DODJELU I OBNOVU NAZIVA REFERENTNOG CENTRA MINISTARSTVA NADLEŽNOG ZA ZDRAVSTVO

Članak 1.

Referentni centar ministarstva nadležnog za
zdravstvo jest zdravstvena ustanova ili dio zdravstvene ustanove, odnosno druga
pravna osoba ili dio pravne osobe koja obavlja zdravstvenu djelat­nost sukladno posebnome zakonu (u daljnjem tekstu: pravna
osoba ili dio pravne osobe), kojoj ministar nadležan za zdravstvo na prijedlog
Nacionalnoga zdravstvenog vijeća uz pribavljeno mišljenje stručnoga medicinskog
društva, a u skladu s odredbama Zakona o zdravstvenoj zaštiti i mjerilima
utvrđenim ovim Pravilnikom dodjeljuje naziv referentnog centra.

Članak 2.

Mjerila za dodjelu naziva referentnog centra su
sljedeća:

1. Postignuti znanstveni i stručni rezultati u
praćenju, proučavanju i unaprjeđenju prevencije, dijagnostike i/ili terapije te
rehabilitacije u dijelu medicinske struke koji odgovaraju svjetskim
standardima, a očituju se kroz:

– vremenski period od najmanje 5 godina u kojem
se pravna osoba ili dio pravne osobe bavi proučavanjem i unaprjeđenjem
prevencije, dijagnostike i/ili terapije, odnosno rehabilitacije određene
bolesti, odnosno grupe bolesti,

– dokazanu suradnju s uglednim ustanovama istoga
stručnog područja u inozemstvu ili međunarodnim ustanovama kroz razmjenu
stručnjaka, zajedničke znanstvene projekte ili druge vidove suradnje,

– dokazanu kontinuiranu uspješnost u znanstvenom
radu realiziranjem znanstvenih projekata putem ministarstva nadležnog za
znanost ili međunarodnih projekata (najmanje jedan),

– primjenu novih metoda, postupaka i normativa
koji se uvode prvi put u Republici Hrvatskoj,

– obradu podataka o dijagnostici i/ili liječenju
bolesnika od određene bolesti, odnosno grupe bolesti s pokazateljima o
postignutim rezultatima u liječenju.

2. Postignuti stručno-kadrovski uvjeti koji se
očituju kroz:

– broj zdravstvenih radnika sa
znanstveno-nastavnim, odnosno znanstvenim zvanjima (najmanje dva radnika sa
zvanjem docenta, izvanrednog ili redovitog profesora, odnosno zvanjem
znanstvenog suradnika, višega znanstvenog suradnika ili znanstvenog
savjetnika), koji rade na poslovima u pravnoj osobi ili dijelu pravne osobe za
koji se traži dodjela naziva referentnog centra,

– sudjelovanje osoba iz podstavka 1. točke 2.
ovoga članka, vrednuje se najviše za dva referentna centra,

– broj objavljenih znanstvenih radova u
indeksiranim medicinskim časopisima radnika zaposlenih u pravnoj osobi ili
dijelu pravne osobe s temama usko vezanim uz određene bolesti, odnosno grupe
bolesti (najmanje 10 radova od čega u posljednje dvije godine najmanje 2 rada).

3. Odgovarajući prostor, knjižnicu, odnosno
dostupnost svih podataka putem elektroničkih medija te medicinsko-tehničku
opremu koji omogućavaju rad na pružanju stručno-metodološke pomoći u
prevenciji, dijagnostici i/ili terapiji, odnosno rehabilitaciji određene
bolesti, odnosno grupe bolesti, a očituju se kroz:

– prostorne uvjete koji su iznad standarda
utvrđenih za zdravstvene ustanove određenog područja s osiguranim učionicama,

– knjižnicu sa svjetski priznatim časopisima iz
područja rada pravne osobe ili dijela pravne osobe te časopisima koji se izdaju
u Republici Hrvatskoj, a indeksiranih u najvažnijim stranim sekundarnim i
tercijarnim publikacijama, odnosno dostupnost svim navedenim časopisima putem
elektroničkih medija te

– najsuvremeniju medicinsko-tehničku opremu koja
je prema svjetskim standardima priznata i prihvaćena u izučavanju određene
bolesti, odnosno grupe bolesti.

Članak 3.

Postupak za dodjelu naziva referentnog centra
ministarstva nadležnog za zdravstvo pokreće stručno vijeće zdravstvene
ustanove, odnosno ovlašteno tijelo druge pravne osobe ili dijela pravne osobe
koje obavlja zdravstvenu djelatnost sukladno posebnome zakonu. Odluku o
podnošenju zahtjeva Nacionalnom zdravstvenom vijeću donosi upravno vijeće
zdravstvene ustanove, odnosno ovlašteno tijelo druge pravne osobe ili dijela
pravne osobe koja obavlja zdravstvenu djelatnost sukladno posebnome zakonu.

Elaborat pravne osobe ili dijela pravne osobe za
dodjelu naziva referentnog centra ministarstva nadležnog za zdravstvo, uz
odluke tijela iz stavka 1. ovoga članka, treba sadržavati dokumente koji će
dokazivati ispunjavanje uvjeta propisanih mjerilima iz članka 2. ovoga
Pravilnika te mišljenje stručnoga medicinskog društva o opravdanosti dodjele
naziva.

U elaboratu iz stavka 2. ovoga članka detaljno
se navode poslovi iz osnovne djelatnosti i uvjeti za obavljanje poslova iz
članka 109. stavka 1. Zakona o zdravstvenoj zaštiti.

Uvjet propisan člankom 2. točkom 2. podstavkom
3. ovoga Pravilnika, ocjenjuje se na temelju podataka nadležnog fakulteta.

Članak 4.

Elaborat pravne osobe ili dijela pravne osobe za
dodjelu naziva referentnog centra, Nacionalno zdravstveno vijeće daje na
stručnu ocjenu recenzentima iz redova istaknutih zdravstvenih stručnjaka, sa
znanstveno-nastavnim, odnosno znanstvenim zvanjima ovisno o području
zdravstvene zaštite za koji se vodi postupak dodjele naziva.

Recenzenti su obvezni recenziju elaborata iz
stavka 1. ovoga članka izvršiti u roku od 30 dana po zaprimljenom zahtjevu za
izradu mišljenja Nacionalnoga zdravstvenog vijeća.

Stručno mišljenje recenzenta treba sadržavati
ocjenu o ispunjavanju svih uvjeta utvrđenih u članku 2. ovoga Pravilnika.

Članak 5.

Naknada za rad recenzenta određuje se posebnim
rješenjem ministra nadležnog za zdravstvo.

Troškove rada recenzenata podmiruje pravna osoba
ili dio prav­ne osobe, koja je pokrenula postupak za dodjelu naziva, odnosno
postupak za obnovu naziva referentnog centra ministarstva nadležnog za zdravstvo.

Članak 6.

Pravnoj osobi ili dijelu pravne osobe koja u
cijelosti udovoljava mjerilima propisanim odredbom članka 2. ovoga Pravilnika
dodjeljuje se naziv referentnog centra ministarstva nadležnog za zdravstvo na
vremensko razdoblje od pet godina.

Voditelj referentnog centra jest zdravstveni
radnik koji obavlja dužnost voditelja pravne osobe ili dijela pravne osobe
kojoj je dodijeljen naziv referentnog centra.

Rok važenja iz stavka 1. ovoga članka počinje
teći danom objave rješenja u »Narodnim novinama«.

Članak 7.

Referentni centar ministarstva nadležnog za
zdravstvo obvezan je dostaviti ministarstvu nadležnom za zdravstvo izvješće o
radu za prethodnu godinu najkasnije do 1. ožujka iduće godine.

Izvješće o radu referentnog centra podnosi
voditelj referentnog centra, a supotpisuje ga ravnatelj zdravstvene ustanove.

Referentni centar ministarstva nadležnog za
zdravstvo obvezan je plan rada za iduću godinu dostaviti ministarstvu nadležnom
za zdravstvo najkasnije do 1. studenog tekuće godine.

Članak 8.

Izvješće o radu referentnog centra, Nacionalno
zdravstveno vijeće daje na stručnu ocjenu recenzentima (najmanje dva
recenzenta) iz redova istaknutih zdravstvenih stručnjaka sa znanstveno-nastav­nim, odnosno znanstvenim
zvanjima ovisno o području zdravstvene zaštite za koje je dodijeljen naziv.

Recenzenti su obvezni stručnu ocjenu izvješća iz
stavka 1. ovoga članka dati u roku od 30 dana po zaprimljenom zahtjevu za
izradu mišljenja Nacionalnoga zdravstvenog vijeća.

Ako recenzenti ne dostave stručnu ocjenu
izvješća u roku iz stavka 2. ovoga članka, Nacionalno zdravstveno vijeće dat će
izvješće na stručnu ocjenu drugim recenzentima.

Članak 9.

O nastalim promjenama u vezi ispunjavanja
mjerila prema kojima je dodijeljen naziv referentnog centra, pravna osoba ili
dio prav­ne osobe obvezna je obavijestiti ministarstvo nadležno za zdravstvo u
roku od 30 dana od dana nastupa promjene.

Obavijest iz stavka 1. ovoga članka dostavlja
Nacionalnom zdravstvenom vijeću ravnatelj zdravstvene ustanove, odnosno
ovlašteno tijelo druge pravne osobe ili dijela pravne osobe koja obavlja
zdravstvenu djelatnost sukladno posebnome zakonu.

Ministar nadležan za zdravstvo na prijedlog
Nacionalnoga zdravstvenog vijeća i po pribavljenom mišljenju stručnog
medicinskog društva donosi rješenje kojim se pravnoj osobi ili dijelu prav­ne
osobe ukida naziv referentnog centra ministarstva nadležnog za zdravstvo.
Rješenje o ukidanju naziva referentnog centra objavljuje se u »Narodnim
novinama«.

Članak 10.

Nacionalno zdravstveno vijeće može predložiti
ministru nadležnom za zdravstvo ukidanje naziva referentnog centra ministarstva
nadležnog za zdravstvo, ako referentni centar ne obavlja poslove iz članka 109.
Zakona o zdravstvenoj zaštiti ili ako ne dostavlja izvješće o radu, odnosno
plan rada za iduću godinu u roku propisanom člankom 7. ovoga Pravilnika.

Članak 11.

O dodijeljenom nazivu referentnog centra
ministarstva nadležnog za zdravstvo vodi se poseban registar pri ministarstvu.

Članak 12.

Nacionalno zdravstveno vijeće o svom radu sukladno
odredbama ovoga Pravilnika podnosi godišnje izvješće ministru nadležnom za
zdravstvo.

Izvješće o radu za prethodnu godinu Nacionalno
zdravstveno vijeće obvezno je dostaviti ministru nadležnom za zdravstvo
najkasnije do 1. ožujka iduće godine.

Članak 13.

Stupanjem na snagu ovoga Pravilnika prestaje
važiti Pravilnik o kriterijima za dodjelu naziva referentnog centra
Ministarstva zdravstva (»Narodne novine« br. 31/94 i
34/97).

Članak 14.

Ovaj Pravilnik stupa na snagu u roku od osam
dana od dana objave u »Narodnim novinama«.

Klasa: 011-02/05-04/14

Urbroj: 534-06–05-1

Zagreb, 16. lipnja 2005.

Ministar

**doc****. dr. sc. Neven Ljubičić**, v. r.

Pravilnik, NN 77/2005-1519